recursal/SuperWikiNEXT-32B huggingface dataset:
**הברבור** (באנגלית: **The Swan**) הוא סרט קולנוע אמריקאי מסוגת דרמה רומנטית משנת 1956 בבימויו של צ'ארלס וידור, עם גרייס קלי, לואי ז'ורדן ואלק גינס בתפקידים הראשיים.

התסריט מבוסס על המחזה "הברבור" (A Hattyú) של פרנץ מולנר משנת 1914 בהשראתו הופקו שני סרטים אילמים בשנים 1925 ו-1930.

הצילומים נערכו באחוזת בילטמור בקרוליינה הצפונית.

תקציר העלילה
------------

שנת 1910 בממלכה במרכז אירופה. הנסיכה אלכסנדרה (גרייס קלי), גרה עם אמה הנסיכה ביאטריקס (ג'סי דויס לנדס), דודה הכומר קרל (בריאן ארנה) דודתה של ביאטריקס סימפורוזה (אסתל וינווד) ושני אחיה הקטנים, אלכסנדר וארסן.

בנוסף להם מתגורר בארמון גם ד"ר ניקולס אגי (לואי ז'ורדן) שמשמש כמורה לשני הבנים וכמדריך סיף של אלכסנדרה.

זכויות המלוכה של המשפחה נשללו בשעתו על ידי נפוליאון וכעת מתרגשת ביאטריקס מבואו של יורש העצר הנסיך אלברט (אלק גינס) בתקווה שיכיר ויישא לאשה את אלכסנדרה והמשפחה תחזור לכס המלוכה.

אלברט הוא מבוגר יחסית ופחות נאה ומושך מניקולס. הנסיכה אלכסנדרה מנסה למשוך את תשומת לבו אך הוא אדיש, ישן עד מאוחר, ומבלה יותר עם הבנים במשחק כדורגל.

ביאטריקס מחליטה לגרום לאלברט לקנא ומזמינה את ניקולס לנשף גדול עם אלברט למרות שאינו שייך למעמד האצולה.

אלכסנדרה וניקולס רוקדים בנשף ומתקרבים זה לזו כשהם רוקדים בנשף. לאלברט לא אכפת והוא ניגש לתזמורת ומלווה אותה בקונטרבס.

מאוחר יותר, ניקולס מגלה לאלכסנדרה מה הוא מרגיש כלפיה. היא אומרת לו שהכל היה תכסיס לגרום לאלברט להציע לה נישואין והיא חשדה שהוא מרגיש כך. היא מבינה שיש לה כמה רגשות כלפיו, אבל הוא מסרב לה. אלברט בא לגלות על המצב הזה וקצת נדהם. אלברט וניקולס מחליפים עלבונות. ניקולס מחליט לעזוב למחרת בבוקר.

אלכסנדרה, המומה ממה שקרה, מעדיפה את המורה הצעיר והשרמנטי על הנסיך המבוגר והיבשושי ומנסה לעזוב אתו, אך ניקולס מסרב לה שוב.

אמו של אלברט, המלכה דומיניקה (אגנס מורהד), מופיעה ונדהמת למשמע הסיפור כולו. אלברט נותן את ברכתו לזוג ואומר שכשיהפוך למלך, הוא יאפשר להם לחזור לארץ. עם זאת, ניקולס בסופו של דבר עוזב את האחוזה ללא אלכסנדרה.

אלברט מנסה לנחם את אלכסנדרה בכך שהוא אומר לה שהיא כמו ברבור: על המים היא נראית שלווה, אבל ביבשה היא יותר כמו אווזה. אלכסנדרה מבינה שאין לה ברירה. היא ואלברט משלבים ידיים וצועדים לפגישה עם המלכה.

צוות השחקנים
------------

| שם השחקן/ית | שם הדמות | הערות |
| --- | --- | --- |
| גרייס קלי | הנסיכה אלכסנדרה |  |
| לואי ז'ורדן | ד"ר ניקולס אגי | מורה |
| אלק גינס | הנסיך אלברט | יורש עצר |
| אגנס מורהד | המלכה מריה דומיניקה | אמו של אלברט |
| לאו ג. קרול | סיזר | ראש המשרתים |
| בריאן ארנה | האב קרול | אחיה של ביאטריקס |
| ג'סי רויס לנדיס | הנסיכה ביאטריקס | אמא של אלכסנדרה |
| אסתל וינווד | סימפורוזה | דודתה של ביאטריקס |
| רוברט קור | קפטן וונדרליך | שליש צבאי של אלברט |
| ון דייק פארקס | אלכסנדר | אח של אלכסנדרה |
| כריסטופר קוק | ארסן | אח של אלכסנררה |

קישורים חיצוניים
----------------

* "הברבור", במסד הנתונים הקולנועיים IMDb (באנגלית)
* "הברבור", באתר AllMovie (באנגלית)
* "הברבור", באתר Rotten Tomatoes (באנגלית)
* "הברבור", במסד הנתונים הקולנועיים KinoPoisk (ברוסית)
* קדימון לברבור, באתר יוטיוב
* סצנת הנשף, באתר יוטיוב
* המשך סצנת הנשף, באתר יוטיוב
* מפגש אלכסנרה והפרופסור, באתר יוטיוב
* סצנת הסיום - גרייס קלי ואלק גינס, באתר יוטיוב
* הברבור, באתר TCM
**ניק אולי** (בהולנדית: **Nick Olij**; נולד ב-1 באוגוסט 1995 בהארלם שבהולנד) הוא כדורגלן הולנדי המשחק בעמדת השוער בקבוצת ספרטה רוטרדם מליגת העל ההולנדית.

קריירת מועדונים
---------------

אולי גדל במחלקת הנוער של א.ז. אלקמאר. ב-14 בדצמבר 2016 ערך את הופעתו היחידה בקבוצה הראשונה של המועדון, בניצחון 0–2 על ASWH במסגרת הגביע ההולנדי. בעונת 2018/2019 הושאל לטופ אוס מליגת המשנה ההולנדית, ובסך הכל ערך 30 הופעות ליגה במהלך תקופת ההשאלה.

ב-7 ביוני 2019 חתם אולי בנאק ברדה מליגת המשנה ההולנדית. הוא שיחק במועדון במשך שלוש עונות, בהן ערך 101 הופעות ליגה.

ב-16 ביוני 2022 חתם אולי על חוזה לארבע שנים בספרטה רוטרדם מליגת העל ההולנדית. ב-5 באוגוסט ערך את הופעת הבכורה שלו במועדון, בתיקו 0-0 נגד הירנפיין במסגרת המחזור הראשון בליגה לעונת 2022/2023. בעונתו הראשונה במועדון ערך 36 הופעות ליגה.

תארים
-----

נבחרת הולנד עד גיל 17
* אליפות אירופה עד גיל 17 (1): 2012

קישורים חיצוניים
----------------

ויקישיתוף מדיה וקבצים בנושא **ניק אולי** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Nick Olij tekent contract voor twee jaar bij NAC באתר BN DeStem, ‏ 7 ביוני 2019 (בהולנדית)
2. ↑  Sparta versterkt zich met Olij באתר הרשמי של ספרטה רוטרדם, 16 ביוני 2022 (בהולנדית)
**אנורוגנתוס** (שם מדעי: *Anurognathus*; משמעות שמו מלטינית: "לסת חסרת זנב") הוא סוג של פטרוזאור קטן שחי בתקופת היורה לפני 150.8-148.8 מיליון שנה. הוא חי ברחבי אירופה ובעיקר בגרמניה. זוהה לראשונה ב-1923 על ידי הזואולוג הגרמני לודוויג היינריך פיליפ דודרליין. הסוג הוא Anurognathus ammoni. השם הספציפי 'אמוני' ניתן לכבוד הגיאולוג הבווארי לודוויג פון אמון, שמהאוסף שלו רכש דודרליין את המאובן ב-1922.

מאפיינים
--------

יצור זה היה מהקטנים שבפטרוזאורים והגיע לאורך של 10 ס"מ, מוטת כנפיו הגיעה ל-35 ס"מ ומשקלו ל-8–10 גרם. לאנורוגנתוס הייתה גולגולת גדולה מלאה שיניים דמויות מחט ופיו היה פעור לרווחה. הכנפיים היו גדולות ביחס לגודלו והזנב היה זעיר וממנו הוא קיבל את שמו.

האנורוגנתוס היה צייד של חרקים שונים כמו שפיריות ומרושתי כנף שעופפו ביערות אירופה של היורה. ייתכן שמבנה חייו דמה לתחמסים המודרניים והוא היה צייד מיומן שבלע את טרפו באוויר.

בתרבות
------

* האנורוגנתוס מופיע בסדרה "ללכת עם דינוזאורים" וכן בסדרה "הבלדה של Big Al" כמעופף לצד זאורופודים ענקיים כמו הדיפלודוקוס שמשכו אליהם זבובים ויתושים והאנורוגנתוס עף ונחת על הדיפלודוקוס. עם זאת, לא נתגלו ממצאים התומכים בהתנהגות זו ממאובנים. בנוסף, מבנה השלד שלו היה שונה והוא לא חי באמריקה הצפונית.
* בנוסף הוא מופיע במשחקים פארק היורה 3: בניית פארק וJurassic World: Alive.
* הוא מתואר גם בסדרה "בראשית", בה להקה של פטרוזאורים צמאי דם תוקפים אנשים. אין לדבר זה שחר במציאות.

קישורים חיצוניים
----------------

ויקישיתוף מדיה וקבצים בנושא **אנורוגנתוס** בוויקישיתוף
* אנורוגנתוס, באתר האנציקלופדיה של החיים (באנגלית)
* אנורוגנתוס, באתר GBIF (באנגלית)
**אסיף איזק** (נולד ב-28 במאי 1973) הוא ראש המועצה האזורית חוף הכרמל, ויושב ראש איגוד ערים שרון כרמל לאיכות הסביבה. לשעבר מנהל אגף צעירים ומעורבות בחברה בתנועה הקיבוצית.

ביוגרפיה
--------

איזק נולד בקיבוץ החותרים ליצחק ואנה, שעלו לישראל מדרום אמריקה. התחנך בבית-הספר האזורי המשותף במעגן מיכאל. לאחר סיום לימודיו התגייס לצה"ל ושרת ביחידת שמשון, בתחילה כלוחם ולאחר מכן כקצין מפקד פלגת לוחמים. עם סיום שירותו שהה בחוץ לארץ למספר שנים, ומילא תפקידים שונים בשליחות משרד הביטחון. המשיך לשרת במילואים ביחידת שלדג. עם שובו ארצה בתחילת שנות ה-2000 נבחר איזק לכהן כיושב ראש הוועד המקומי בהחותרים, יושב ראש הוועד הממונה וכן כיושב ראש האגודה השיתופית. במקביל נבחר גם כחבר מליאת המועצה האזורית. כיהן גם כחבר דירקטוריון גרנות מפעלים אזוריים. לאיזק תואר ראשון במנהל עסקים ותואר שני במשפטים, והוא מוסמך גם כמגשר. נשוי ליעל ואב לשלושה.

פעילות ציבורית
--------------

איזק החל את דרכו בעשייה הציבורית בשנת 2009, כשנבחר לתפקיד יושב ראש הוועד המקומי לאחר שקיבוצו החותרים נקלע למשבר כלכלי חריף. בהמשך נבחר לכהן גם כיושב ראש האגודה. לאחר שנבחר כחבר מליאת המועצה האזורית, הוביל איזק את הקמת נקודת ההזנקה של מד"א בחוף הכרמל, לאחר שבתו הצעירה הייתה מעורבת בתאונת דרכים. בשנת 2017 לאור פעילותו בקבוצת "הטורקים הצעירים" של התנועה הקיבוצית, לקח איזק חלק בהקמת המנהיגות הצעירה בתנועה ובשנת 2017 אף נבחר להקים את אגף הצעירים והמעורבות בחברה, ולעמוד בראשו. בשנת 2018 הודיע איזק על התמודדותו לראשות המועצה האזורית חוף הכרמל, לאחר הודעת הפרישה של ראש המועצה כרמל סלע. בבחירות לרשויות המקומיות שנערכו ב-31 באוקטובר 2018 זכה איזק בכ-75% מקולות הבוחרים ונבחר לתפקיד ראש המועצה. לאחר שחברו הטוב, ראש מועצת שער הנגב אופיר ליבשטיין, נרצח בקיבוצו כפר עזה בידי מחבלי החמאס באירועי 7 באוקטובר, החליף אותו איזק בתפקידו כיושב הראש של ארגון 'הבונים דרור'.  בבחירות לרשויות המקומיות שנערכו ב-27 בפברואר 2024 זכה איזק בכהונה נוספת כראש המועצה האזורית חוף הכרמל, כאשר זכה ב 68% מקולות הבוחרים.

קישורים חיצוניים
----------------

ויקישיתוף מדיה וקבצים בנושא **אסיף איזק** בוויקישיתוף

הערות שוליים
------------

1. ↑  דבר יו"ר האיגוד באתר איגוד ערים שרון כרמל
2. ↑  ראיון עם אסיף איזק ראש המועצה האזורית חוף הכרמל - מגזין גפן גיליון 1124 עמ' 14-15
3. ↑  הלם בחוף כרמל: במועצה יש אמבולנס מאובזר, אבל הוא לא יבוא להציל את חיי התושבים בעת צורך. את זה גילה חבר המועצה אסיף שמספר: "הבת שלי יכלה לאבד את חייה", באתר ניוז חיפה והקריות
4. ↑  הקיבוצניקים הצעירים מרימים את הכפפה, באתר mYnet Kibbutz, ‏2016-02-11
5. ↑  הצעירים באים! אסיף איזק נבחר למנהל אגף הצעירים, באתר הקיבוצים
6. ↑  סלע: לא אתמודד לקדנציה נוספת, באתר קול החוף, ‏2018-03-29
7. ↑  אסיף איזק הוא ראש המועצה האזורית חוף הכרמל – בחירות 2018 – תוצאות סופיות מאת משרד הפנים, באתר חי פה - חדשות חיפה, ‏2018-10-30
8. ↑  התנועה הקיבוצית, קהילה של קהילות, באתר התנועה הקיבוצית, ‏01.03.2024
9. ↑  משרד הפנים, תוצאות הבחירות לרשויות המקומיות 2024, באתר פורטל הבחירות לרשויות המקומיות, ‏28.2.2024
**נוטריקון** במקורו היא מילה ביוונית ומשמעותה כתיבה מקוצרת בראשי תיבות. חז"ל השתמשו במושג לועזי זה בכיוון ההפוך על מנת לדרוש ביטויים קשים במקרא ולפרשם כמעין ראשי תיבות ושיטה זו נפוצה אצל דרשנים עד לעצם ימינו אלה.

מקור המונח
----------

מקור המונח במילה נוטר (מלטינית: notare) שפירושה לכתוב, לסמן אותיות. הסיומת 'קון' אופיינית לשפה היוונית וככל הנראה הגיעה משם לשפה העברית.

רבינו חננאל במסכת שבת כתב שמקור המילה בשפת יוון, בה השתמשו סופרי המלך בשיטת הכתיבה 'נוטריקו' כדי לכתוב בקצרנות את דבריו של המלך. הסופר עצמו נקרא בשם נוטר (מלטינית: notarius), וככל הנראה הגיעה המילה דרך היוונית ללשון חז"ל שם המילה מופיעה במסכת סוטה 'שלחו נוטרין שלהן וקלפו את הסיד והשיאוה', ומשם התגלגלה לשפה העברית בה נוטריון פירושו עורך דין המוסמך לאשר ולערוך מסמכים משפטיים.

שימוש במונח בספרות חז"ל
-----------------------

חז"ל השתמשו בצורת הנוטריקון כדרך לדרוש מילים בתורה על ידי פירוקן למספר מילים. בברייתא דל"ב מידות הנוטריקון מוזכר כאחד המידות שהתורה נדרשת בהן.

בתלמוד הבבלי מובאת אמרה של רבי יוחנן המביאה את השימוש בדרך הנוטריקון כבר בזמן התורה, שעל אברהם נאמר ששמו יקרא אברהם ולא אברם כפי שנקרא עד אז 'כי אב המון גוים נתתיך', אב המון הוא נוטריקון **א**ב, **ב**חור, **ח**ביב, **מ**לך, **ו**תיק, **נ**אמן. וכן הובאו שם מספר דוגמאות נוספות מהתורה על הדרך הזו

בספרות החזלי"ת היה שימוש נרחב במושג כדי לפרש מילים סתומות, כגון 'כלי אינפוריא' במסכת בבא מציעא שהכוונה לכלים חדשים ואינפוריא נוטריקון אין' פה' ראיה', וכן קפנדריא במסכת ברכות שהכוונה לקיצור דרך והמילה היא נוטריקון "אדמקיפנא אדרי איעול בהא" - בעוד שאני מקיף כל שורות הבתים הללו אכנס כאן לקצר דרכי.

על המילה זקן מובא במסכת קידושין שהיא נוטריקון **ז**'ה **ק**'נה **ח**'כמה, אולם החתם סופר מבאר שהנוטריקון במילה הוא דא קון, כלומר חכמה קנה (המילה דא פירושה חכמה, כמו שפירש רש"י במסכת נדרים על מאמרם של בני מערבא 'דדא ביה כולא ביה').

לקריאה נוספת
------------

* משה דוד גרוס, אוסף של נוטריקונים, **אוצר האגדה**, כרך ב, ירושלים: מוסד הרב קוק, תשי"ד-תשט"ו, עמ' 796
	+ **אוצר האגדה**, עמ' תשצו, באתר אוצר החכמה (צפייה מוגבלת למנויים)
* בנימין זאב בכר, תרגום: א"ז רבינוביץ, **ערכי מדרש**, תרפ"ג /1923, עמ' 86

קישורים חיצוניים
----------------

* ד"ר יהודה אלטשולר, ראשי התיבות וסופי תיבות במקרא, באתר מכללת אורות ישראל

* Mutius, Hans-Georg v. "Notariqon", in: **Religion Past and Present**. Consulted online on 04 October 2023 <>
* Steinmetz, Sol. Dictionary of Jewish Usage: A Guide to the Use of Jewish Terms. United Kingdom: Rowman & Littlefield, 2005.
* Farrar, Frederic William, ‏History of Interpretation, עמ' 101, באתר גוגל ספרים

הערות שוליים
------------

1. ↑  ממנו הגיע גם המילה נוטריון
2. ↑  דף קה עמוד א
3. ↑  דף לה עמוד א
4. ↑  שם
5. ↑  חכמים מתקופת האחרונים דרשו את המילה נוטריקון עצמה והפכוה לנוטריקון. לדעת הרב יוסף קארו שהיא נוטריקון של 'נוטר אות, מקצר מילה', ואילו בעל שני לוחות הברית כתב שהיא נוטריקון של 'נוטר אות, קונה מילה'.
6. ↑  דף כא עמוד א
7. ↑  דף סב עמוד ב
8. ↑  דף מא עמוד א
9. ↑  אפשר לקרוא באתר היברובוקס (**ערכי מדרש ולשון הרמבם**, באתר היברובוקס), רק שזה מטושטש ויש להוריד למחשב את קובץ הPDF
**דוד (דודו) צור** (נולד ב-1952‏) היה מנכ"ל המרכז למורשת המודיעין בין השנים 2005 - 2023‏. תת-אלוף במילואים. בין השנים 1998–2001 היה קצין המודיעין הראשי (קמנ"ר).

ביוגרפיה
--------

צור נולד ב-1952. ב-1970 סיים את לימודיו בפנימייה הצבאית לפיקוד שליד בית הספר הריאלי העברי בחיפה במחזור ט"ז.

באותה השנה התגייס לחטיבת הצנחנים, עבר מסלול הכשרה כלוחם וקורס קציני חי"ר. ב-1972 עבר לחיל המודיעין, וביצע מספר תפקידי שדה בגזרת רמת הגולן ולאחר מכן עבר למחלקת המודיעין של פיקוד הצפון. במלחמת יום הכיפורים היה עוזר קצין מודיעין חטיבתי בגזרת רמת הגולן ובסיני, ובמבצע שלום הגליל היה עוזר קצין מודיעין אוגדתי של אוגדה 36 בציר החוף ובגזרה המזרחית. בשנת 1985 מונה לתפקיד קמ"ן אוגדה 36. לאחר מכן השלים תואר ראשון בלימודי המזה"ת ומילא תפקיד רע"ן בזירה הסורית באמ"ן מחקר. בשנת 1990 הועלה לדרגת אלוף-משנה ומונה לתפקיד קצין המודיעין של פיקוד הדרום. ב-1993 מונה לסגן ראש חטיבת המחקר.

בשנת 1995 הועלה צור לדרגת תת-אלוף, ומונה למפקד יחידת הקישור לכוחות זרים. במסגרת תפקיד זה היה אחראי על הקשר עם כוחות האו"ם והכוח הרב-לאומי בסיני, עם צבא מצרים ועם צבא ירדן. בשנת 1996 היה, מתוקף תפקידו, ראש המשלחת הישראלית בוועדת הבנות ענבי זעם, שהוקמה בעקבות מבצע ענבי זעם, בה השתתפו משלחות מצרפת, ארצות הברית, סוריה ולבנון.

בשנת 1998 מונה לתפקיד קצין מודיעין ראשי, תפקיד אותו מילא עד 2001 עת השתחרר משירות פעיל. 

לאחר שחרורו, היה מנכ"ל ובעלים של חברת ייעוץ בתחום המודיעין והביטחון, שייעצה לצה"ל ולתעשיות הביטחוניות. באוגוסט 2005 התמנה למנכ"ל המרכז למורשת המודיעין בגלילות. בינואר 2023 סיים את תפקידו.

קישורים חיצוניים
----------------

* גדעון מיטשניק מארח את דודו צור, פברואר 2022
* ראיון אולפן עם דודו צור, סרטון באתר יוטיוב

הערות שוליים
------------

1. 1 2  אפרים לפיד, ‏יומן מל"מ, **מבט מל"מ** 42, ספטמבר 2005, עמ' 21.
2. ↑  אודות המל"מ, באתר המרכז למורשת המודיעין.
3. ↑  דודו צור, ‏דבר המנכ"ל, **מבט מל"מ** 42, ספטמבר 2005, עמ' 3.
4. ↑  דודו צור, באתר "בהשקט ובבטחה".

| קציני מודיעין ראשיים  |
| --- |
| 

|  |
| --- |
| דב תמרי • חיים בנימיני • צבי שילר • אריה בנטוב • גיורא זורע • אורן שחור • דורון תמיר • חיים יפרח • דודו צור • משה שחורי • יובל חלמיש • אריאל קארו • אלי בן-מאיר • משה שנייד • יובל שמעוני • אבי קינן |

 |
**מברישן הגלגל** (שם מדעי: *Carparachne aureoflava*) הוא מין של עכביש ממשפחת המברישניים המצוי רק במדבר נמיב שבנמיביה.

מאפיינים
--------

עכביש זה מאוד דומה למין *Leucorchestris arenicola*. הוא מגיע לאורך 20 מ"מ ואין הבדל בין הזוויגים. העכביש בצבע לבן-אפור בהיר עם בטן שחורה. הוא ארסי לטרף קטן כמו חרקים ופרוקי-רגליים נוספים אותם הוא צד בלילות המדבר, אך אינו קטלני לאדם.

עכביש זה הוא טרפן של צרעות עכבישים (Pompilidae) החיות במדבר ומטרתן לשתק את העכביש ואחר כך להטיל עליו ביצים שיבקעו ויאכלו את העכביש המשותק. העכביש מתגונן מהצרעות על ידי נפילה מהדיונות התלולות של המדבר והתהפכות על הצד, בדומה לגלגל. הוא מסוגל לעשות 44 סיבובים בשנייה בעת הנפילה.

העכביש אינו בונה רשת קורים. במקום זה הוא מתחפר בחול החם ויוצר מאורה בעומק 40-50 ס"מ. כאשר צרעה חופרת בעצמה לעבר מאורתו הוא בורח במורד הדיונות כל עוד הוא יכול.

העכביש דומה בהתנהגות זו למין *Cebrennus rechenbergi*, החי במדבריות מרוקו.

קישורים חיצוניים
----------------

ויקישיתוף מדיה וקבצים בנושא **מברישן הגלגל** בוויקישיתוף
* מברישן הגלגל, באתר ITIS (באנגלית)
* מברישן הגלגל, באתר האנציקלופדיה של החיים (באנגלית)
* מברישן הגלגל, באתר GBIF (באנגלית)
**ג'ניפר אליס גריי** (באנגלית: **Jennifer Elise Grey**; נולדה ב-26 במרץ 1960)
היא שחקנית קולנוע יהודייה אמריקאית. התפרסמה בדרמה המוזיקלית "ריקוד מושחת", בתפקיד שהקנה לה מועמדות לפרס גלובוס הזהב, ובסרט קומדיית הנעורים "שמתי ברז למורה" בתפקיד ג'ייני, אחותו של תלמיד התיכון פריס ביולר.

חיים אישיים
-----------

גריי שנולדה בניו יורק סיטי, היא בתם של שחקן הקולנוע היהודי אמריקאי זוכה פרס אוסקר ג'ואל גריי והשחקנית-זמרת היהודייה ג'ו ויילדר.
למדה ריקוד ומשחק בבית הספר הפרטי "בית ספר דלטון" שבמנהטן.
למדה משחק מקצועני ב"בית הבובות השכונתי" תחת הדרכתו של השחקן סנפורד מייסנר.
גריי הייתה מאורסת לכוכבי הקולנוע מתיו ברודריק וג'וני דפ, הייתה נשואה משנת 2001 לשחקן קלארק גרג ואמא לבת אחת.
בשנת 1987 נפצעה גריי בתאונת דרכים בעת שנסעה עם השחקן מתיו ברודריק בצפון אירלנד, בתאונה נהרגו שני אנשים וברודריק הואשם בנהיגה רשלנית. בשנת 2021 התגרשה מקלארק גרג, שהייתה נשואה לו 20 שנה.

קריירת משחק
-----------

גריי החלה את דרכה כרקדנית בפרסומת למשקה "ד"ר פפר". ב-1984 הופיעה לראשונה בקולנוע בסרט המלחמה הבדיוני "שחר אדום" ובתפקיד קטן בסרטו של פרנסיס פורד קופולה "מועדון הכותנה".
ב-1986 שיחקה בקומדיית הנעורים "שמתי ברז למורה" בתפקיד ג'ייני, אחותו של תלמיד התיכון פריס ביולר (מתיו ברודריק).

הפכה לכוכבת קולנוע בשנת 1987 בזכות הופעתה בדרמת ההתבגרות המוזיקלית "ריקוד מושחת", בה שיחקה גריי נערה ניו יורקית בשם פרנסיס האוזמן המגיעה לאתר הנופש ומתאהבת במורה לריקוד ג'וני קאסטל (פטריק סווייזי).
על הופעתה הזכורה ביותר בקולנוע הייתה גריי מועמדת לפרס גלובוס הזהב על ההופעה הקומית/מוזיקלית הטובה ביותר.
בשנת 2000 שיחקה בדרמה הרומנטית "סודות של אהבה" בתור ג'אניס גאררו חברתו של הפרסומאי באדי אמראל (בן אפלק) וב-2001 בסרטו של אבי נשר "פולחן".
בשנת 2010 זכתה גריי בתחרות הריקודים "רוקדים עם כוכבים" ביחד עם בן זוגה לתחרות, הרקדן דרק האף'. בשנת 2011 שיחקה לצד אוסטין באטלר וספנסר לוק בסרט "שודדי הסלבס" (The Bling Ring) אשר מבוסס על סיפור אמיתי שקרה בהוליווד.

פילמוגרפיה נבחרת
----------------

ג'ניפר גריי לצד השחקן ויליאם בולדווין בטקס פרסי האוסקר 1988
* פזיז (1984)
* שחר אדום (1984)
* מועדון הכותנה (1984)
* גלגלי תהילה (1985)
* שמתי ברז למורה (1986)
* ריקוד מושחת (1987)
* תככים וזוהר בברודוויי (1989)
* רצח במיסיסיפי (1990) - סרט טלוויזיה
* שחר אדום (1992)
* סודות של אהבה (2000)
* פולחן (2001)
* קית' (2008)
* חגורה אדומה (2008)
* שודדי הסלבס (2011)
* בעינייך (2014)
* אבא אווזה (2018) - דיבוב
* בנפרד (2019)
* *Bittersweet Symphony*‏ (2019)
* מורטל קומבט: ג'וני קייג', אקשן! (אנ') (2023) - דיבוב
* *A Real Pain*‏ (2024)

### טלוויזיה

* זה כמו, אתם יודעים... (אנ') (1999–2001)
* ג'ון מסינסינטי (2007)

קישורים חיצוניים
----------------

ויקישיתוף מדיה וקבצים בנושא **ג'ניפר גריי** בוויקישיתוף
* ג'ניפר גריי, ברשת החברתית אקס (טוויטר)
* ג'ניפר גריי, במסד הנתונים הקולנועיים IMDb (באנגלית)
* ג'ניפר גריי, באתר AllMovie (באנגלית)
* ג'ניפר גריי, באתר Rotten Tomatoes (באנגלית)
* ג'ניפר גריי, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007428871905171
* BIBSYS: 3105387
* BnF: cb139419925 (data)
* GND: 1033762954
* ISNI: 0000 0000 7839 7440
* LCCN: n93022165
* NKC: xx0032504
* NLP: a0000002116216
* NTA: 073696013
* SNAC: w6834j5q
* SUDOC: 125203160
* VIAF: 85500509
* WorldCat: lccn-n93022165

 |
**ז'קלין ואן אובוסט** (באנגלית: **Jacqueline D. Van Ovost**; נולדה ב-29 בספטמבר 1965) היא קצינה בדרגת גנרל המכהנת כמפקדת פיקוד התובלה של ארצות הברית.

ביוגרפיה
--------

ואן אובוסט נולדה בארלינגטון הייטס שבאילינוי וגדלה בפורט פירס שבפלורידה. כנערה שאפה להיות טייסת ניסוי ואסטרונאוטית, היא הוציאה רישיון טיס אזרחי במהלך לימודי התיכון עוד לפני רישיון הנהיגה והצטרפה לארגון סיור האוויר האזרחי (אנ').

ב-1988 סיימה לימודי תואר ראשון בהנדסת אווירונאוטיקה מאקדמיית חיל האוויר של ארצות הברית. היא סיימה קורס טיס ושובצה כטייסת תובלה על מטוסי C-141B. לאחר קורס טייסי ניסוי שירתה כטייסת ניסויים ומדריכה בתחום. היא הגישה מועמדות לתוכנית הכשרת האסטרונאוטים של נאס"א אך לא התקבלה.

בינואר 2000 מונתה למפקדת טייסת התדלוק האווירי 384. במרץ 2008 מונתה למפקדת כנף האימונים ה-12 ובפברואר 2010 למפקדת כנף התובלה ה-89. בשנים 2013–2017 מילאה תפקידים במטות המשולבים ולאחר מכן במטה חיל האוויר, האחרון בהם מנהלת המטה של החיל. באפריל 2020 מונתה לסגנית מפקדת פיקוד התובלה של חיל האוויר. באוגוסט 2020 הועלתה לדרגת גנרל ומונתה למפקדת הפיקוד. במרץ 2021 נקבע כי בתפקידה הבא תמונה למפקדת פיקוד התובלה של ארצות הברית. על פי תחקיר הניו יורק טיימס, החלטה על מועמדותה התקבלה על ידי מזכיר ההגנה מארק אספר וראש המטות המשולבים מארק מילי עוד בשלהי כהונתו של הנשיא דונלד טראמפ, אך מחשש לטרפוד המינוי מצד הבית הלבן, היא הוצגה רק לאחר בחירתו של ג'ו ביידן. היא נכנסה לתפקיד ב-15 באוקטובר 2021.

במהלך שירותה צברה מעל 4,200 שעות טיסה, על מטוסי T-37 טוויט, T-38 טאלון, T-1 ג'ייהוק, בואינג C-17‏, לוקהיד C-141 סטארליפטר, בואינג KC-135 סטרטוטנקר, בואינג C-32A, ביצ'קראפט C-12 הורון, C-23 שרפה, F-15 איגל, F-16 פייטינג פלקון.

ואן אובוסט בעלת תואר שני בהנדסת מכונות מאוניברסיטת המדינה של קליפורניה, בוגרת המכללה לפיקוד ומטה והמכללה למלחמה של חיל האוויר ובוגרת קורס בכירים באוניברסיטת הרווארד.

קישורים חיצוניים
----------------

ויקישיתוף מדיה וקבצים בנושא **ז'קלין ואן אובוסט** בוויקישיתוף
* ביוגרפיה באתר חיל האוויר של ארצות הברית
* Maj. Gen. Jacqueline D. Van Ovost – The Role of STEM in National Security

הערות שוליים
------------

1. ↑  Promotions for Female Generals Were Delayed Over Fears of Trump’s Reaction, הניו יורק טיימס, 17 בפברואר 2021
**קובאן** (ברוסית: **Кубань**) הוא נהר ברוסיה, בחלק המערבי של צפון הקווקז, בחבל הנושא את אותו שם. אורך הנהר הוא 870 קילומטרים והוא נשפך לים אזוב באמצעות דלתה ובה שתי זרועות. הנהר נובע מהר אלברוס ויש לו אגן הניקוז בן 57,900 קילומטרים רבועים.

לנהר היו יותר משלוש מאות שמות שונים. משמעות שם הנהר בשפת המקום הוא "נהר העולה על גדותיו". השם היווני הקדום היה Hypanis. על נהר קובאן ממוקמות הערים קאראצ'אייבסק, אוסט-דז'גוטה, צ'רקסק, נבינומיסק, ארמאביר, נובוקובנסק, קרופוטקין, אוסט-לבינסק, קרסנודאר, טמריוק. על הענף הימני של הפרוטוקה נמצא סלאביאנסק-על-קובאן.

באגן של נהר קובאן יש לפחות 106 מינים של דגים, יש כ-400 מינים וצורות של זואופלנקטון, כולל תולעים קופפודים וסרטנים מסתעפים, רוטיפרים, רכיכות וכו'. הציפורים של מרחבי המים הן: קורמורניים, אווזים, ברווזים, שקנאיים, ברבורים, אנפה אפורה, אנפיות, וגם עוף טורף: בז נודד. בבריכות השחייה ובחורשות של צ'רנורקובסקי ואחטאר אפשר למצוא אונדטרות וחזירי בר.

קישורים חיצוניים
----------------

ויקישיתוף מדיה וקבצים בנושא **קובאן** בוויקישיתוף
* קובאן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4033343-7

 |
מפה של אזורי זמן משוערים ביבשת אנטארקטיקה. תחנות יכולות להשתמש באזורי זמן שאינם תואמים את המפה.

|  |  |
| --- | --- |
|  | UTC+00:00 |
|  | UTC+03:00 |
|  | UTC+06:00 |
|  | UTC+07:00 |
|  | UTC+08:00 |
|  | UTC+10:00 |
|  | UTC+12:00 |
|  | UTC+13:00 |
|  | UTC–06:00 |
|  | UTC–03:00 |

אנטארקטיקה ממוקמת על כל קווי האורך (מכיוון שהקוטב הדרומי ממוקם בה). לכן, תאורטית, אנטארקטיקה הייתה צריכה להיות ממוקמת בכל אזורי הזמן. עם זאת, מכיוון שאזורים מדרום לחוג האנטארקטי חווים מחזורי יום-לילה קיצוניים במהלך זמני ההיפוך של יוני ודצמבר, יש קושי בקביעת אזור הזמן המתאים. אזורי הזמן לכן מבוססים על חלוקה מלאכותית, בהתאם למפה שלהלן.

הקוטב הדרומי
------------

להמחשת הבעיה בקביעת אזורי הזמן באנטארקטיקה ניתן להתבונן בקוטב הדרומי שנמצא ביבשת. הקוטב הדרומי נמצא על כל קווי האורך. זוהי נקודה שממנה תאורטית לעולם לא ניתן ללכת דרומה. תאורטית ניתן ללכת רק צפונה מהקוטב הדרומי וכיווני מערבה ומזרחה תאורטית צריכים היו להיות מעגליים מסביב לקוטב הדרומי (אולם, לפי הגדרה מלאכותית, נקבעו כיווני מזרח ומערב מהקוטב הדרומי לפי מיקום שרשרת ההרים הטראנס-אנטארקטיים). לפיכך, תאורטית בקוטב הדרומי היו צריכים לחול כל אזורי הזמן, ולכן בו בזמן אף זמן. מכיוון שכך, כאמור, נקבעה חלוקה מלאכותית של אזורי זמן.

שיטת חלוקה
----------

אזורי הזמן בחלוקה המלאכותית של אנטארקטיקה, מבוססים בדרך כלל על תביעות טריטוריאליות. תחנות רבות משתמשות באזור הזמן של המדינה הבעלות של התחנה או של בסיס האספקה שלהן (למשל, תחנת McMurdo ותחנת Amundsen–Scott South Pole, שתיהן תחנות אמריקאיות, משתמשות בזמן ניו זילנד בגלל שבסיס האספקה העיקרי שלהן הוא כרייסטצ'רץ', ניו זילנד).

ראו גם
------

* אנטארקטיקה
* אזור זמן

הערות שוליים
------------

1. ↑  "Local Time → Antarctica @ Time Genie". Timegenie.com. נבדק ב-2013-07-24.
הרב **יגאל רוזן** (נולד בי"א באייר ה'תש"ד, 4 במאי 1944) הוא ראש ישיבת אור ישראל הגדולה בפתח תקווה.

ביוגרפיה
--------

נולד בתל אביב במשפחה דתית ציונית לאביו הסופר דב רוזן ואימו בת-ציון (אחות הרב פנחס קהתי). למד בישיבת היישוב החדש בתל אביב ובישיבת פוניבז' בבני ברק. בשנת 1964 זכה בפרס משרד הדתות לבני ישיבה מצטיינים. נישא להינדה, בתו של משגיח הישיבה רבי ראובן גינזבורג ונכדתו של רבי יחזקאל לוינשטיין.

לאחר נישואיו למד בבית מדרש לתורת ארץ ישראל בפתח תקווה[דרוש מקור]. עם נפילתו למשכב של הרב יוסף רוזובסקי, שהיה מגיד השיעור הבכיר בישיבת אור ישראל הקטנה, ובעצתו של רבו הרב שמואל רוזובסקי, נקרא הרב רוזן להחליפו. עומד בראשות הישיבה הגדולה מאז הקמתה בשנת 1982. בשנת 1990 יזם הרב רוזן את הקמת שכונת גני הדר בפתח תקווה. בשנת 2007 עברה הישיבה הגדולה לשכונה זו.

הרב רוזן נודע בגישה חינוכית קפדנית. הוא מקפיד על שמירת סדרי הישיבה והתפילות. גם באורח חייו שלו עצמו בולטת ההקפדה על דיוק בסדר ובזמנים.

שיעוריו היומיים והכלליים נכתבים על ידי תלמידיו ומופצים מדי סוף זמן.

בעשור השני של המאה ה-21 פעיל הרב רוזן בנושא הסדרת מעמדם של בחורי הישיבות מול הצבא. על רקע זה הותקף כמה פעמים על ידי פעילים מן הפלג הירושלמי, הטוענים שהוא מעודד את מילוי מכסות הגיוס בעזרת נערים מן השוליים החרדיים. בסוף שנת 2017 הושחתה דלת ביתו והתארגנה עצרת קבלת שבת המונית מתחת לביתו במחאה על פעילותו. לאחר שבמסגרת המחאה הופרע שיעורו בשני מקרים, הוציא הרב חיים קניבסקי מכתב תמיכה בו. מאות חרדים המזוהים עם הפלג הפגינו מתחת לביתו בבני ברק בקריאות גנאי.

הרב רוזן הוא תושב בני ברק, נשוי ואב לחמישה. בנו הבכור, הרב אפרים מרדכי, נשוי לבתו של הרב אברהם יצחק הכהן קוק (ראש ישיבת מאור התלמוד ברחובות), והוא משמש כר"מ בישיבת אור ישראל הגדולה. חתנו, הרב מנחם כהן, משמש כר"מ בישיבת נתיב הדעת ובישיבת יסודות. חתן נוסף, הרב יהודה הילדסהיימר, מחבר הספרים "מהדורא קמא" ו"מהדורא בתרא", כיהן כמשיב בישיבת "באר ישראל" של הרב דוד מילר, ומקיץ תש"ע מכהן כמשיב בישיבת אור ישראל.

אחיו הוא הרב ישראל רוזן שייסד את מכון צומת ועמד בראשו עד לפטירתו ב-2017.

אחד מתלמידיו הוא הרב נועם אלון, ראש ישיבת מיר ברכפלד.

ספריו
-----

כל ספריו הוצאו לאור על ידי תלמידיו שכתבו את שיעוריו

* **שיעורים - מסכת פסחים**, פתח תקווה, באתר אוצר החכמה
* **שיעורים - מסכת כתובות**, פתח תקווה, באתר אוצר החכמה
* **שיעורים - מסכת גיטין**, פתח תקווה, תשע"ו, באתר אוצר החכמה
* **שיעורים - מסכת קידושין**, פתח תקווה, באתר אוצר החכמה
* **שיעורים - מסכת בבא קמא**, פתח תקווה תשע"ה, באתר אוצר החכמה
* **שיעורים - מסכת בבא מציעא**, פתח תקווה, באתר אוצר החכמה
* **שיעורים - מסכת מכות**, פתח תקווה, באתר אוצר החכמה

קישורים חיצוניים
----------------

* משיעורי הרב יגאל רוזן, לצפייה באתר "בינינו"
* יוסף גליק, הגר"י רוזן במתקפה חסרת תקדים על ראשי 'הפלג': "הרוע שלהם מזכיר את דאעש", באתר בחדרי חרדים, 23 באוקטובר 2017

הערות שוליים
------------

1. ↑  הוענקו פרסים ל־30 בני ישיבה מצטיינים, הצופה, 14 באפריל 1964.
2. ↑  ישראל כהן, ‏עליית מדרגה: תהלוכת מחאה בליל שבת נגד רבי יגאל רוזן, באתר כיכר השבת, 22 באוקטובר 2017
3. ↑  ישראל כהן, ‏מרן הגר"ח כתב על 'הפלג': "כצאן ללא רועה", באתר כיכר השבת, 19 באוקטובר 2017
4. ↑  עליו ראו: הערך "הרב דוד מילר", באתר ויקישיבה.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300308205171
* VIAF: 905161211814940070005
* WorldCat (עם VIAF): 905161211814940070005

 |
بسمه تعالی
اسرائیل گوه خورد 

**שאהד 149 עזה** (בפרסית: **پهپاد غزه**) הוא כטב"ם איראני המופעל על ידי משמרות המהפכה. הכלי נחשף ב-21 במאי 2021, והוא נקרא על שם רצועת עזה כמחווה לצד הפלסטיני במסגרת המהומות בישראל שהתרחשו באותה שנה. הכטב"ם נמסר לידי חיל האוויר והחלל של משמרות המהפכה האסלאמית בשנת 2022.

הכטב"ם מיועד למשימות בגובה רב יחסית, ודומה בגודלו, בצורתו ובתפקידו ל- MQ-9 ריפר האמריקאי. זהו כלי גדול יותר, כבד יותר ובעל יכולת גבוהה יותר מהשאהד 129, שהיה דומה ל- MQ-1 פרדטור. הוא בעל יכולת טיסה של 35 שעות, טווח של 2,000 ק"מ, מוטת כנפיים של 21 מטר, מהירות שיוט של 350 קמ"ש והוא מסוגל לשאת 13 פצצות ו-500 ק"ג של ציוד אלקטרוני.

קישורים חיצוניים
----------------

ויקישיתוף מדיה וקבצים בנושא **שאהד 149** בוויקישיתוף

הערות שוליים
------------

1. 1 2  "Gaza UAV, new symbol of Iran's long-range UAV power". *iranpress.com* (באנגלית). נבדק ב-2021-11-19.
2. ↑  "Iran unveils 'Gaza' UAV". *Janes.com* (באנגלית). נבדק ב-2021-11-19.
3. ↑  "Iran displays long-range drone, names it 'Gaza' in honor of Palestinians' struggle". *Al Arabiya English* (באנגלית). 2021-05-21.
4. ↑  "Iran unveils long-range drone named 'Gaza'". *Associated Press*. 2021-05-21.
5. ↑  המראה ראשונה למל, באתר Pars Today, ‏2023-02-25
**תחנת פנסילבניה** (באנגלית: **Pennsylvania Station**, מוכרת יותר בשם המקוצר **תחנת פן**) היא תחנת מעבר תת-קרקעית במערב מנהטן. המבנה המקורי של התחנה נבנה בשנת 1910 ונהרס בשנת 1963, המבנה הנוכחי הושלם ב-1968. על מקומה של התחנה המקורית נבנה המדיסון סקוור גארדן. התחנה נקראת על שם חברת הרכבת פנסילבניה, בונת התחנה ובעליה המקוריים, שם זה משותף לתחנות נוספות בערים אחרות.

התחנה נמצאת מתחת לפנסילבניה פלאזה, קומפלקס בניינים הממוקם בין השדרה השביעית לשמינית, בין רחוב 31 לרחוב 33 באזור מידטאון מנהטן, במרכזו של **המסדרון הצפון מזרחי**, קו רכבת מחושמלת המשתרע מוושינגטון די. סי. בדרום, ועד בוסטון בצפון, המופעל על ידי אמטרק. את התחנה משרתים גם שישה קווים של הרכבת התחתית של ניו יורק. בתחנה 21 רציפים, המשמשים את לונג איילנד ריילרוד, ניו ג'רזי טרנזיט ואמטרק.

התחנה היא העמוסה ביותר בארצות הברית ומהעמוסות ביותר בצפון אמריקה. בתחנה עוברים בממוצע כ-600,000 נוסעים ביום (לעומת כ-140,000 בגרנד סנטרל) ועד אלף נוסעים בכל 90 שניות בזמני השיא.

בשנת 2008 עברו בתחנה 8.7 מיליון נוסעי אמטרק, כפול מעומס התנועה מהתחנה העמוסה השנייה, תחנת יוניון בוושינגטון די סי.  

התחנה סובלת כיום מעומס כרוני, ומוגדרת כ"כישלון לוגיסטי". כרגע קיימת תוכנית לשינוי והרחבת התחנה על ידי הכללת משרד ג'יימס פרלי הסמוך והוספתו לשטח התחנה כדי לשפר את תפקוד התחנה ולהגדיל את קיבולת הנוסעים. על פי החלטתו מ-2004 של ראש העירייה, מייקל בלומברג, התחנה החדשה תיקרא על שם דניאל פטריק מויניהאן שנפטר ב-2003.

ראו גם
------

* תחנת גרנד סנטרל
* תחנת אטלנטיק טרמינל
* רכבת פנסילבניה
* תחנת פנסילבניה (ניוארק)

קישורים חיצוניים
----------------

ויקישיתוף מדיה וקבצים בנושא **תחנת פנסילבניה** בוויקישיתוף
* Photos and commentary documenting the demolition, by Norman McGrath
* Remnants of the old Penn Station
* American Society of Civil Engineers paper 1157: The New York tunnel extension of the Pennsylvania Railroad describes
* A short featuring 3D model of old New York Penn Station.

הערות שוליים
------------

1. ↑  Accessed November 28, 2007
2. ↑  Encyclopedia of New York City, pp. 498 and 891
3. ↑  In 2008, Penn Station saw 8,739,345 boardings
4. ↑  Regional Plan Association: Rebirth of a Gateway - Moynihan Station (November 2005), S. 4

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282115705171
* LCCN: sh85099554

 |
**יד המורה** הוא בית ספר יסודי ייחודי בירושלים המשלב בין ילדים בעלי שונות תקשורתית, בדרך כלל אוטיזם, עם ילדים נוירוטיפיקלים.

היסטוריה
--------

בית הספר הממוקם בשכונת רמות אשכול בירושלים הוקם במקורו בשנת 1970 ונחנך ב-1972 על ידי שר החינוך דאז, יגאל אלון, ושימש כבית ספר יסודי, ממלכתי שכונתי. מבנה בית הספר תוכנן בידי האדריכל יצחק בלט. בית הספר שירת את ילדי השכונות רמות אשכול, גבעת המבתר ושמואל הנביא. כמנהלו הראשון שימש זאב ברג, ולאחריו חיה תדמור.

בתחילת שנות השמונים תפוסת בית הספר הייתה גדולה יותר מכפי שהמבנה תוכנן להכיל. בכל מחזור היו בין ארבע לחמש כיתות. אולם, במהלך שנות התשעים האוכלוסייה החילונית של שכונות אלה הזדקנה וחלקה התחלף באוכלוסייה חרדית. לבית הספר לא נשארו כמעט תלמידים.

בשנת 1996 עמד בית הספר על סף סגירה, כאשר ד"ר יאיר סמוכה הציע את הפיכתו לבית ספר בתחום השילוב.

בכניסה לבית הספר ישנן שתי פינות הנצחה לזכרו של שומר בית הספר חיים סמדר שנהרג בחופשת הפסח בשנת 2002, עת חסם בגופו מחבלת מתאבדת.

בית הספר זכה בפרסים מטעם משרד החינוך, ומנהלתו אנה גורן נבחרה כאשת השנה מטעם ויצו בשנת 2006. בשנת התש"ע זכה בית הספר בפרס מנח"י (מנהלת חינוך ירושלים). [דרוש מקור]

בשנת התשס"ט נבחר ניר ברקת כראש עיר, ביקר בבית הספר ובסמוך לביקורו ניתנה הודעה על פתיחת כמות כיתות לפי מספר התלמידים שירשמו בפועל. בשנת התשס"ט החלה הקרן לירושלים במימון מחקר אקדמי רב שנתי על בית הספר לצורך בדיקת הרחבת מודל בית הספר לבתי ספר אחרים בארץ.

בשנת התש"ע היו בבית הספר שמונה כיתות א-ו חינוך רגיל (179 תלמידים) ושבע כיתות א-ו חינוך מיוחד (39 תלמידים). צוות המורים מנה כמאה עובדי הוראה, מטפלים פרא רפואיים, סייעים, ובנות שירות לאומי. בנוסף פעל בבית הספר מערך מתנדבים מתיכון האקדמיה למוסיקה, מהאוניברסיטה העברית - מבית הספר לתלמידי חוץ, מבית הספר חורב, מארגון "אורדג" בדנמרק, ממשטרת ישראל - משמר הגבול, ומתלמידי כיתות י' במסגרת פרויקט מחויבות אישית.

קישורים חיצוניים
----------------

* 

* אתר האינטרנט הרשמי של יד המורה
* "יד המורה", באתר הכל אודות מוסדות החינוך
* אתר יד המורה באורייאנית
* כתבה מעיתון adventures in autism
* מועמדות לפרס החינוך הארצי

הערות שוליים
------------

1. ↑  על חיים סמדר
**נבוישה פבקוביץ'** (בסרבית: **Небојша Павковић**;‏ נולד ב-10 באפריל 1946) הוא גנרל סרבי בדימוס. שימש כראש המטה הכללי בין השנים 2000–2002.

ב-2009, הואשם בפשעי מלחמה בידי בית הדין הפלילי הבין-לאומי ליוגוסלביה לשעבר, ונידון ל-22 שנות מאסר. הוא מרצה את עונשו בפינלנד.

ביוגרפיה
--------

פבקוביץ' נולד ב-10 באפריל 1946 בכפר סניסקי רודניק. הוא עבר הכשרה כמורה, אולם בחר להתגייס לצבא יוגוסלביה. הוא סיים את האקדמיה של צבא היבשה ב-1970, וב-1988 סיים ללמוד בבית הספר לפיקוד ומטה. בין השנים 1988–1989 הוא שימש כמפקד הבריגדה הממונעת ה-16. לאחר מכן עבד במשרד ההגנה עד שנת 1993. ב-1994 הוא מונה למפקד קורפוס פריסטינה, ויחד עמו לחם במלחמת קוסובו. הוא היה מפקד הארמייה מ-3 מדצמבר 1998 עד פברואר 2000, ויחד עמו השתתף בלחימה כנגד כוחות נאט"ו. לאחר מכן מונה לראש המטה הכללי.

ב-24 ביוני 2002, פבקוביץ' הודח מתפקיד הרמטכ"ל בצו מיוחד של הנשיא ווייסלב קושטוניצה. פבקוביץ' עתר כנגד הדחתו לבית המשפט העליון, וטען כי הודח רק משום שסירב לבקשתו של קושטוניצה להורות לצבא לפשוט על משרדי הממשלה של הרפובליקה הסוציאליסטית של סרביה, כדי לחפש מכשירי האזנה שכביכול הותקנו שם. בית המשפט הגיע למסקנה כי הדחתו של פבקוביץ' אכן הייתה צעד לא-חוקתי, אולם לא ביטל אותה.

לאחר הדחתו, פבקוביץ' החל לעסוק בפוליטיקה. הוא הקים את מפלגת הגוש העממי, והיה מועמד בבחירות לנשיאות סרביה ב-2002 (הוא זכה ב-75,662 קולות).

באוקטובר 2003, בית הדין הפלילי הבין-לאומי ליוגוסלביה לשעבר הגיש כתב אישום כנגד פבקוביץ' על פשעים כנגד האנושות שבוצעו על ידו במהלך מלחמת קוסובו. כעבור שנתיים, הוא הסגיר את עצמו לבית הדין ועמד למשפט. המשפט הסתיים בפברואר 2009, ופבקוביץ' נידון ל-22 שנות מאסר. מאז 2014, הוא מרצה את עונשו בפינלנד.

חיים אישיים
-----------

פבקוביץ' התחתן והתגרש ארבע פעמים. נישואיו השלישיים היו עם אמנית הפופ גלוריה מרקוביץ'. מנישואיו הראשונים יש לו בן ובת, מנישואיו השניים בת, מנישואיו השלישיים בן. עם אשתו הרביעית, יש לו בת ובן.

במקביל לקריירה הצבאית והפוליטית שלו, פבקוביץ' עסק במהלך חייו בציור. הוא זכה בפרסים על ציוריו, שהוצגו ביותר מ-30 תערוכות (17 מהן עצמאיות).

קישורים חיצוניים
----------------

ויקישיתוף מדיה וקבצים בנושא **נבוישה פבקוביץ'** בוויקישיתוף
* ראיון עם פבקוביץ'
* נבוישה פבקוביץ', באתר בית הדין הבין-לאומי בהאג

|  |  |
| --- | --- |
| בקרת זהויות עריכת הנתון בוויקינתונים | 
* GND: 122560728
* ISNI: 0000 0000 7865 1779
* LCCN: no2001049617
* NKC: js20191029191
* SUDOC: 118954296
* VIAF: 37803038
* WorldCat: lccn-no2001049617

 |
**טוראל ביירמוב** (באזרית: **Toral Bayramov**; נולד ב-23 בפברואר 2001 בלנצ'ראן שבאזרבייג'ן) הוא כדורגלן אזרי המשחק בעמדת המגן השמאלי בקבוצת קרבאך מליגת העל האזרית ובנבחרת אזרבייג'ן.

קריירת מועדונים
---------------

ביירמוב גדל במחלקת הנוער של חזר לנצ'ראן. בשנת 2019 החל לשחק בקבוצה הבוגרת של קרבאך במסגרת ליגת העל האזרית.

קריירה בינלאומית
----------------

ב-27 במאי 2021 ערך ביירמוב את הופעת הבכורה שלו בנבחרת אזרבייג'ן, בהפסד 2-1 לנבחרת טורקיה במשחק ידידות. ב-13 באוקטובר 2023 הבקיע את שער הבכורה שלו בנבחרת, בניצחון 2-0 על נבחרת אסטוניה במסגרת מוקדמות יורו 2024.

תארים
-----

קרבאך
* אליפות אזרבייג'ן (3): 2019/2020, 2021/2022, 2022/2023
* הגביע האזרי (1): 2021/2022

קישורים חיצוניים
----------------

ויקישיתוף מדיה וקבצים בנושא **טוראל ביירמוב** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"טוראל ביירמוב"**.
חומצה פרופנואית (**propanoic acid)** היא חומצה קרבוקסילית שנוסחתה CH3-CH2-COOH זהו נוזל שקוף, מסיס במים, באתנול ובאתר בעל ריח חריף ולא נעים המזכיר ריח גוף.

מקור השם בשתי המילים היווניות protos- ראשון ו pion - שומן, זוהי החומצה הקרבוקסילית הקטנה ביותר המגלה תכונות אופייניות לחומצות שומן: יוצרת שכבה שמנונית על פני המים ומלח דמוי סבון עם יון אשלגן.

החומצה הפרופנואית התגלתה על ידי הכימאי יוהאן גוטליב (Johann Gottlieb) שזיהה את החומר בתוצרי הפירוק של סוכר בשנת 1844.

על עור האדם קיימים כמה מיני חיידקים הקרויים *Propionibacterium - מתגים גראם חיוביים אנאירובים היוצרים חומצה פרופנואית במטבוליזם שלהם. אחד מאותם חיידקים* *Propionibacterium acnes גורם לזיהום ב* בלוטות החֵלֶב המתבטא באקנה.

### תכונות

לחומצה פרופנואית תכונות ביניים בין החומצות הקרבוקסיליות הקטנות (חומצה פורמית וחומצה אצטית) לאלו של חומצות שומן. בדומה לחומצות הקטנות היא מסיסה לחלוטין במים ויוצרת צמדים (דימרים) המוחזקים בקשרי מימן הן בנוזל והן בגז. בדומה לחומצות שומן ניתן להוציא את החומצה מתמיסה מיימית כמלח.

### הפקה

בתעשייה חומצה פרופנואית מיוצרת לרוב בתגובה של אתן עם מים ופחמן חד-חמצני בקטליזה של ניקל קרבוניל (Ni(CO)4)

{\displaystyle CH\_{2}=CH\_{2}\quad +\quad H\_{2}O\quad +\quad CO\longrightarrow \quad CH\_{3}-CH\_{2}-COOH}

דרך נוספת היא חמצון של פרופיל אלדהיד בקטליזה של קובלט או מנגן

{\displaystyle 2CH\_{3}-CH\_{2}-CHO\quad +\quad O\_{2}\quad \longrightarrow 2CH\_{3}-CH\_{2}-COOH}

### שימושים

חומצה פרופנואית בריכוז משקלי 0.1-1% מעכבת צמיחת עובש וכמה מיני חיידקים ולכן משמש כחומר משמר במזון, מספר E של חומצה פרופנואית E280.

חומצה פרופנאית היא חומר מוצא לייצור חומרים אחרים ובפרט פולימרים.

קישורים חיצוניים
----------------

ויקישיתוף מדיה וקבצים בנושא **חומצה פרופנואית** בוויקישיתוף - מחקר: חומצה פרופנואית - **החומר המשמר שכולנו צורכים גורם להשמנה ולסוכרת**

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541099005171
* GND: 4175947-3
* LCCN: sh85107535

 |
**דניאל (דני) הררי** (נולד ב-2 במרץ 1959) הוא קצין צה"ל במיל' בדרגת תת-אלוף ששירת כמפקד יחידה 8200.

ביוגרפיה
--------

הררי נולד בבית חנן, נכד לסב שהיה ממקימי המושב. בגיל עשר עבר עם משפחתו לראשון לציון. למד בתיכון במגמת מזרחנות. שירת בצה"ל בשנים 1978 עד 2009 ומילא תפקידי פיקוד באגף המודיעין ובהם סגן מפקד יחידה 8200. בשנים 2004 עד 2009 שירת כמפקד יחידה 8200. במהלך שירותו זכה בפרס ביטחון ישראל. 

ב-2010 מונה לסמנכ"ל לאסטרטגיה וחדשנות בחברת "אדמה פתרונות לחקלאות" תפקיד בו כיהן עד 2020. לאחר מכן הצטרף כשותף לקרן הון הסיכון IL-VENTURES אותה הקימו שני קצינים שהיו תחת פיקודו ביחידה 8200, יוני היילברון ואלעד פרנקל. בנוסף הוא מכהן כדירקטור במספר חברות הזנק ומשמש כיו"ר דירקטוריון עמותת "אור לחינוך". 

הררי בעל תואר ראשון בשפה וספרות ערבית ותואר שני בלימודי המזרח התיכון שניהם מאוניברסיטת תל אביב, ובעל תואר שני בלימודי ביטחון ומדע המדינה מאוניברסיטת חיפה והמכללה לביטחון לאומי. נשוי למירב הררי, ד"ר לעבודה סוציאלית ואב לשני ילדים.

קישורים חיצוניים
----------------

* דני הררי באתר חברת אדמה פתרונות לחקלאות.

| מפקדי יחידה 8200 |
| --- |
| 

|  |  |
| --- | --- |
| מרדכי אלמוג‏‏ • אברהם אילוני • עמינדב פרי • אברהם אילוני • ראובן בלום • אברהם אילוני • שלמה ענבר • יואל בן-פורת • אריה בנטוב •ראובן ירדור • מוטי דור און • אלי בר • אהרן זאבי-פרקש • חנן גפן • פנחס בוכריס • יאיר כהן • דני הררי • נדב צפריר • אהוד שניאורסון • אסף כוחן • יוסי שריאל |  |

 |
הקיקלופ הוא מחזה סאטירי שנכתב על ידי אוריפידס במאה ה-5 לפני הספירה לכבוד פסטיבל דיוניסיה באתונה של אותה שנה.

רקע
---

פסטיבל דיוניסיה היה פסטיבל דתי גדול שנערך באתונה העתיקה לכבוד האל דיוניסוס. במסגרת הפסטיבל נערכה תחרות מחזות בין המחזאים המרכזיים ביותר באותה שנה. במאה ה-5 לפני הספירה, אוריפידס הציג את המחזה הסאטירי שלו 'הקיקלופ' בתחרות. 
'הקיקלופ' היא דמות מרכזית במיתולוגיה היוונית, ובעיקר בסיפור האודיסאה, שבמהלכו אודיסיאוס חוזר במסע של עשר שנים לאחר מלחמת טרויה לביתו. 
המחזה של אוריפידס מציג נקודת הסתכלות שונה מהסיפור המקורי לכאורה, שמסופר באודיסיאה. אוריפידס שילב בסיפור את הסאטיר שהוא דמות מיתולוגית המורכבת מחצי אדם וחצי תיש, אותה הוא משחרר מידו של הקיקלופ על ידי אודיסיאוס.

עלילה
-----

בדרכו חזרה מטרויה נקלע אודיסיאוס עם עמיתיו אל מערת הקיקלופ פוליפמוס. לאחר שהקיקלופ צולה ואוכל צמד יוונים, מחליט אודיסיאוס להשקות את הקיקלופ ביין, ולפגוע בו. לאחר שאודיסאוס נעלם מהאי, הקיקלופ וסילנוס יושבים לשתות יחד. כשהקיקלופ משתכר הוא מספר שהוא רואה את האלים וקורא לסילנוס בוגד. הקיקלופ חוטף את סילנוס למערה שלו, כשהוא יוצר רושם שבכוונתו לבצע בו מעשים בעלי אופי מיני. אודיסאוס מחליט לפעול שוב. הוא ואנשיו שורפים את עינו של הקיקלופ. הסאטירים (העבדים של הקיקלופ) משתחררים.
כשהגיעו לאי אודיאוס סיפר לקיקלופ ששמו "שום-אדם", כך שכשהקיקלופ צרח מי האחראי לפגיעה בו, היה זה כאילו אומר "שום-אדם לא פגע בי". אודיסיאוס עושה טעות ומגלה לקיקלופ את שמו האמיתי בעת בריחתו, ככל-הנראה מתוך רצון לפאר את עצמו. למרות שהצליח לברוח מהקיקלופ, במהלך מסעו בהמשך נתקל אודיסאוס בבעיות רבות הקשורות לפגיעתו בקיקלופ, שכן אביו של הקיקלופ הוא פוסידון אל הים.

תרגום לעברית
------------

* אוריפידס, **הקיקלופ**, הוצאת שוקן – תרגומו של אהרן שבתאי.

| מחזות אוריפידס |
| --- |
| 

|  |  |
| --- | --- |
| הקיקלופ • אלקסטיס • מדיאה • ילדי הרקולס • היפוליטוס • אנדרומכה • הקובה • מבקשות החסד • אלקטרה • הרקולס • נשות טרויה • איפיגניה בטאוריס • איון • הלנה • הנשים הפיניקיות • אורסטס • הבאקכות • איפיגניה באאוליס • רזוס (מחזה שיוחס לאוריפידס בטעות) |  |

 |

קישורים חיצוניים
----------------

ויקישיתוף מדיה וקבצים בנושא **הקיקלופ** בוויקישיתוף
* הקיקלופ, באתר אנציקלופדיית ההיסטוריה העולמית (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007603643905171
* BNE: XX1881778
* BnF: cb122048092 (data)
* GND: 4119843-8
* LCCN: n86132889
* NLA: 36000186
* NLG: 70376
* SUDOC: 092602703
* VcBA: 492/8674
* VIAF: 215123941
* WorldCat (עם VIAF): 215123941

 |
**טיסה 211 של US בנגלה איירליינס** הייתה טיסה מנמל התעופה הבינלאומי שאהג'לאל צפונית לדאקה שבבנגלדש לנמל התעופה הבינלאומי טריבהוואן ליד קטמנדו שבנפאל. המטוס מסוג בומברדיה דאש 8 התרסק ב-12 במרץ 2018 בעת נחיתתו. 49 מתוך 71 האנשים שהיו עליו נהרגו בהתרסקות.

בעשור השני של המאה ה-21 נהרגו בתאונות תעופה בנפאל 179 אנשים עד לתאונה זו.

המטוס
-----

המטוס שהתרסק היה מדגם בומברדיה דאש 8 בעל רישום S2-AGU. המטוס היה שייך לסקנדינביאן איירליינס משנת 2001, ב-2008 הוא נמכר לחברת אוגסבורג איירוויז ובשנת 2014 הוא נמכר לחברה הנוכחית. המטוס היה מעורב בתקרית של החלקה ממסלול ההמראה ב-2015.

ההתרסקות
--------

הטיסה המריאה מדאקה, בירת בנגלדש לקטמנדו, בירת נפאל.

הפקחים בנמל התעופה הבינלאומי טריבהוואן העניקו למטוס אישור לנחות על מסלול 02, אך טייס המשנה ביקש לנחות על מסלול 20 (הכיוון ההפוך). בקשתו של טייס המשנה נענתה בחיוב. הפקח שאל את הטייס על כוונותיהם של הטייסים ותשובתו של הטייס הייתה: "נרצה לנחות ב-02".

תקשורת מקומית דווחה כי המטוס נגע במסלול אך לא הספיק לעצור בתוך המסלול. לפי עד ראייה המטוס לא היה מיושר כראוי עם המסלול. אחד השורדים ציין ש-"המטוס התנהג בצורה מוזרה". עובדי הקרקע בשדה אמרו כי המטוס התנודד בזמן הנחיתה. בזמן הנחיתה המטוס סטה, החליק מהמסלול ופגע בגדר של השדה. המטוס המשיך בהחלקה והתרסק במגרש כדורגל ריק. לאחר שהתרסק המטוס עלה בלהבות, בגלל שמכלי הדלק התפקעו. המטוס נשבר למספר חלקים.

כוחות ההצלה הצליחו לכבות את השריפה תוך 15 דקות. כ-31 אנשים פונו לבתי חולים שונים בקטמנדו, רובם במצב קשה או אנוש. כוחות החילוץ חילצו כ-40 גופות מתוך המטוס. 9 אנשים נפטרו מפצעיהם בבית החולים.

שדה התעופה היה סגור למשך 3 שעות אחרי ההתרסקות.

צוות ונוסעים
------------

המטוס נשא 67 נוסעים ו-4 אנשי צוות, מתוכם שני ילדים.

נוסעים וצוות| ארץ מוצא | נוסעים | צוות | סה"כ |
| --- | --- | --- | --- |
| נפאל | 33 | 0 | 33 |
| מלדיביים | 1 | 0 | 1 |
| סין | 1 | 0 | 1 |
| בנגלדש | 32 | 4 | 36 |
| סה"כ | 67 | 4 | 71 |

חקירה
-----

ראש הממשלה של נפאל, קאדגה פרסאד אולי הגיע לזירת ההתרסקות מיד כדי לפקח על פעולות החילוץ. הוא הכריז על פתיחת חקירה של נסיבות האירוע.

קישורים חיצוניים
----------------

* תיק התאונה והיסטוריית המטוס של טיסה 211 של US בנגלה איירליינס, באתר Aviation Safety Network (באנגלית)
**מודאר זהראן** (בערבית: **مضر زهران**; נולד ב-19 באפריל 1973) הוא סופר ירדני פלסטיני, והמזכיר הכללי של "קואליציית האופוזיציה הירדנית". בשנת 2010 הוא עבר להתגורר בבריטניה, וב-2014 הוגש נגדו כתב אישום לבית המשפט הצבאי הירדני בגין ארבעה אישומים נפרדים, בשל מספר מאמרים שכתב, בהם טען, בין היתר, שירדן היא מדינת אפרטהייד הדומה לזו של דרום אפריקה.

ביוגרפיה
--------

הוריו של זהראן נולדו בירושלים ועברו לירדן בתקופה שבה הגדה המערבית הייתה תחת שליטה ירדנית (1950-1967). יש לו שני תארים, ובנוסף השלים ב-2012 דוקטורט במימון. לפני שביקש מקלט באנגליה, שימש זהראן כרכז מדיניות בשגרירות ארצות הברית בעמאן. לזהראן שני בנים ובת.

בשנת 2010 כתב זהראן מאמר בג'רוזלם פוסט בו תיאר את ירדן כמדינת אפרטהייד בהתנהלותה נגד הפלסטינים וטען כי המשטר הירדני מזכיר את משטר האפרטהייד ששרר בדרום אפריקה. המאמר עורר סערה וביקורת מצד ירדנים ופלסטינים כאחד. זמן קצר לאחר פרסום הכתבה, שלח מודאר מכתב התנצלות באמצעות "עמון ניוז", לאחר שאביו, עדנאן זהראן, איים לנתק את הקשר עמו, אם לא יחזור בו מדבריו. הוא הגדיר את מודאר כ"כפוי טובה" כלפי אביו וכלפי ירדן. האב תיאר את כתביו של מודאר כרחוקים מהאמת והמציאות. בשנת 2010 הנפיק מודאר מכתב המבטיח "לא לפרסם כל כתבות או דו"חות בכל שפה הקשורה לענייני פנים-ירדניים או זרים". הוא הוסיף: "החלטה זו באה משום שחשתי בבירור כי מאמרי לא הובנו ונוצלו על ידי מספר גורמים נגד המדינה היקרה שלי, אם בכוונה רעה או כתוצאה מאי הבנה."

בדצמבר 2013 הועמד בשנית לדין על ידי בית משפט צבאי ירדני בו נתבע על היעדרות ממשפט בגין ארבעה אישומים נפרדים נגדו: "הסתה לשנאה, סכסוכים עדתיים, העלבת המלך והעלבת שירותי הביטחון". לפי העיתון הירדני אל-ג'אד, "אתרי הרשתות החברתיות של זהראן נושאים מאמרים ומשפטים הפוגעים בירדן ובעמו שלו (פלסטינים)". בפברואר 2014 דיווח ה"ג'רוזלם פוסט" כי זאהרן הורשע ונדון למאסר בכלא עם עבודות קשות. הדיווחים אודות שנות המאסר בפועל היו שונים, כשלפי סוכנות הידיעות הצרפתית, מודאר עלול נדון למאסר של עד 15 שנים.

בספטמבר 2018 הוא נשא נאום בבריסל בו יצא נגד תנועת החרם BDS. עיקר טיעונו היה: חרם כנגד ההתנחלויות פירושו חרם כנגד פרנסתם של כחצי מיליון פלסטינים שעובדים מדי יום בישראל.

בספטמבר 2019, בשל "סיבות ביטחוניות", סורבה כניסתו לישראל שם היה אמור להיפגש עם מנהיגי ימין ומתנחלים.

קישורים חיצוניים
----------------

ויקישיתוף מדיה וקבצים בנושא **מודאר זהראן** בוויקישיתוף
* טל שניידר, ‏נפילתה של האופציה הירדנית, באתר גלובס, 3 באוקטובר 2017

הערות שוליים
------------

1. ↑  Zahran: "I will not write on Jordanian domestic, foreign affairs any more", Ammon News, ‏2010-07-26
2. ↑  Preaching the gospel of liberalism to the Jordanian street
3. ↑  Jordanian court indicts Palestinian writer in absentia
4. ↑  تهجّم على الأردن: المُعارض "مضر زهران" في إسرائيل بالشماغ الأردني .. فيديو المزيد على دنيا الوطن
5. ↑
6. ↑  Jordan critic charged with incitement, insulting king
7. ↑  JORDANIAN PALESTINIAN WHO WRITES FOR ‘POST’ INDICTED IN JORDAN FOR ‘INCITING HATRED’
8. ↑  JORDANIAN PALESTINIAN WHO WRITES FOR ‘POST’ SENTENCED IN JORDAN TO JAIL WITH HARD LABOR
9. ↑  נאום בבריסל נגד BDS
10. ↑  Alleged Jordanian activist Mudar Zahran banned from entering Israel, The Jerusalem Post | JPost.com, ‏2019-09-17 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מודאר זהראן"**.
אדם עם ציור גוף דמוי טיגריס
**ציור גוף** הוא צורה של אמנות גוף. שלא כמו קעקועים וצורות אחרות של אמנות גוף, ציור גוף הוא זמני, צבוע על עור האדם, והוא נמשך רק מספר שעות, או לכל היותר (במקרה של חינה או "קעקועי חינה") שני שבועות. ציור גוף זה המבוצע על הפנים בלבד ידוע כ**ציור פנים**. ציור גוף מכונה גם (סוג של) "קעקוע זמני"; ציור גוף בקנה מידה גדול או ציור-על-כל-הגוף הוא הקרוי בדרך כלל ציור גוף, ואילו ציור בקנה מידה קטן יותר או מפורט יותר, מכונה קעקוע זמני.

בתרבות המערב
------------

ציור גוף לא תמיד מבוצע לכל היקפו של גוף עירום, אלא יכול להיעשות בקנה מידה קטן יותר על חלקים חשופים של אדם לבוש. חלה תחייה מחדש של ציורי הגוף בחברה המערבית מאז 1960, כחלק מהליברליזציה של הנורמות החברתיות בנוגע לעירום, ולעיתים קרובות מגיע בצורת חשפנות. גם היום קיים ויכוח קבוע לגבי הלגיטימיות של ציור גוף כאמנות. תחילת זרם ההתעוררות המודרני מתוארך לשנת לתערוכה העולמית של 1933 בשיקגו, כאשר מקס פקטור והדוגמנית שלו סאלי ראנד נעצרו על גרימת מטרד ציבורי כאשר הוא צבע את גופה עם ציוד האיפור החדש שלו שהוכן עבור סרטים הוליוודיים.

ציור גוף משמש לעיתים כאמצעי להשגת תשומת לב במחאות פוליטיות, למשל, אלה המבוצעות על ידי PETA נגד "ברברי".

### פסטיבלים

פסטיבלי ציור גוף מתרחשים מדי שנה ברחבי העולם, ומקבצים ציירים גוף מקצועיים, כמו גם חובבנים להוטים. ציורי גוף יכולים להימצא בדרך כלל גם במשחקי כדורגל כדורגל, מסיבות רייב, ובפסטיבלים מסוימים. החל משנת 1998 מתקיים פסטיבל ציורי הגוף העולמי ב-Pörtschach באוסטריה הוא אירוע האומנות הגדול ביותר בתחום ציורי הגוף המושך אלפי מבקרים המעריצים את העבודה של המשתתפים. הוא מתקיים כל שנה ונמשך שלוש ימים. החל משנת 2017 הוא נערך בקלגנפורט. באותה שנה התחרות השתתף דובי פריגר וסיים אותה במקום השביעי.

בתקשורת
-------

"כתוב בעור", סרט מ-1996 של פיטר גרינוויי, סובב סביב נושא ציורי הגוף.

בשנת 2009, חברת התעופה הלאומית של ניו זילנד אייר ניו זילנד יצרה פרסומת וסרט בטיחות, שמציגים את צוות חברת התעופה (כולל המנכ"ל רוב פייף) לבושים מדים שצוירו על גופם. מעשה זה היה חלק מקמפיין החברה "לא מסתירים דבר", כדי להדגיש את ההבדל בין חברות תעופה זולה לחברות הכוללות את שלל שירותי הטיסה.

ראו גם
------

* איפור
* חינה
* אפקטים מיוחדים
* קעקוע

קישורים חיצוניים
----------------

ויקישיתוף מדיה וקבצים בנושא **ציור גוף** בוויקישיתוף
* שילוב של ציור גוף בסרטון - אתר של עמית בר

הערות שוליים
------------

1. ↑  "Body Painting: History, Origins, Types, Methods, Festivals: Tribal Art". Visual-arts-cork.com. נבדק ב-2010-09-10.
2. ↑  Basten, Fred E. (2012). *Max Factor: The Man Who Changed the Faces of the World*. New York: Arcade Publishing. ISBN 978-1-61145-135-1.
3. ↑
4. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534775805171
* GND: 4031586-1
* LCCN: sh93005786
* NKC: ph250070

 |